পাকিস্তানের হাসপাতালে বিস্ফোরণ। বিশ্ব জুড়ে অবিরাম রক্তস্রোত। ছড়িয়ে-ছিটিয়ে থাকা দেহ। চাপ চাপ রক্ত। অগণন মৃত্যুর মাঝে আবারও সেই পুরনো প্রশ্নটাই উঠে এল। আর কতবার? আরও কতবার জিহাদের নামে, ধর্মের নামে মানুষকে খুন করবে মানুষ? আর কতবার ইসলামের দিকে সন্দেহের চোখে তাকাবে বিশ্ব? প্রতিটি জঙ্গিহানার পর দোষারোপ অার পাল্টা-দোষারোপ, দায়স্বীকারের নাট্যমুহূর্ত ! অথচ, খুব গুরুত্বপূর্ণ প্রশ্নটি অধরাই থেকে যায়— এই জঙ্গি কারা? সত্যিই কি তাদের 
কোনও ধর্ম আছে?  
জঙ্গিরা কোন দলের, গুরুত্বপূর্ণ নয় সে বিষয়। জঙ্গিরা জঙ্গিই। ধরা যাক, আইএসের কথা। বলা হচ্ছে, আইএস জিহাদিরা সালাফি বা ওয়াহাবি। কিন্তু কারা এই সালাফি? সালাফিদের সম্পর্কে বলা হয় যে, তারা জিহাদের হিংসামূলক দিক নিয়ে বেশি মাত্রায় আগ্রহী। এদের নানা উপদলও আছে। সালাফিদের বড় অংশ ইসলামের আক্ষরিক, কঠোর এবং বিশুদ্ধ ধর্মচর্চায় বিশ্বাসী। এই অংশটি ইসলামের প্রথম যুগের ধর্মচর্চায় বিশ্বাস করে। 
তবে ‘খারিজি’ সম্প্রদায়কে ইসলামের ইতিহাসে প্রথম জঙ্গি হিসাবে স্বীকার করা হয়। ‘খারিজি’ নাম থেকেই স্পষ্ট যে, এরা ইসলাম থেকে খারিজ হয়ে গিয়েছে। আইএসের তথাকথিত সালাফিবাদ এক ধরনের ‘খারিজি’ মতবাদই।
সালাফিরা মূলত ধর্মপ্রচারক। তাদের মতাদর্শে চরমপন্থার যে কোনও জায়গা নেই, তা তাদের মুখপত্রেই পাওয়া যায়। এখন প্রশ্ন, জাকির নায়েক তো ওয়াহাবি বা সালাফি নন। অন্তত তিনি তো এতদিন তাই বলে এসেছেন। জাকির ধর্মপ্রচার করেন। আবার, ইদানীং দেখা যাচ্ছে, এই সময়ে ইসলাম ধর্ম গ্রহণ করছেন যাঁরা, তাঁরা প্রধানত সালাফি প্রচারের কারণেই তা করছেন। এখান থেকেই জাকিরকে সালাফি বলে গুলিয়ে ফেলা হচ্ছে। জাকির এক জায়গায় জানাচ্ছেন— সালাফিরা যদি নিজেদের 
হাদিশ-অনুসারী বলে থাকেন, তাহলে তাঁরা কেন নিজেদের কোরান-অনুসারী বলবেন না? 
প্রশ্ন এখানেই যে, জাকির তবে কোন মজহাবের লোক? সুন্নি ইসলামের চারটি মজহাব— হানাফি, শাফায়ি, হানবালি, মালিকি বা আহলে হাদিশ। জাকিরের বক্তব্য— তিনি কোনও মজহাবেরই নন, তিনি একজন মুসলিম এবং মুসলিমদের ঐক্যবদ্ধ হওয়া দরকার। কারণ, কোরানে গোষ্ঠী নিষিদ্ধ। 
নরমপন্থী মুসলিমও ইসলামের নানা ভাষ্য মেনে থাকেন। তাঁদের মধ্যে যেমন সালাফি, হানাফি প্রমুখ মজহাবের লোক আছেন, তেমনই আছেন জাকিরপন্থীও।  জাকির চান, বিভিন্ন মজহাবের অবসান হোক এবং ইসলাম এক ছাতার নীচে আসুক। ইসলামের একটা অংশের মানুষজন, যাঁরা বৈচিত্র ভালবাসেন, তাঁরা জাকিরের বিরোধী। যাঁরা ধর্মকে কঠোর অনুশাসনের অন্য নাম হিসেবে দেখতে চান না, তাঁরা জাকিরের বিপক্ষেই কথা বলেন। অন্যদিকে, জাকির চান, সারা বিশ্বের ইসলামে বৈচিত্রের অবসান হোক। তাহলেই নাকি বিদ্বেষ কমবে। জাকিরের ধর্মপ্রচারের মধ্যে এক ধরনের অসহিষ্ণুতা আছে। তিনি নিজের মতবাদকে সব সময় শ্রেষ্ঠতম বলে প্রচার করতে চান। অন্য ধর্ম তাঁর কাছে হীনতর। আর এই জায়গা থেকেই তাঁর সঙ্গে উগ্রপন্থীদের যোগাযোগের অভিযোগ উঠছে। 
ইসলামের বিরুদ্ধে হিংসা নিয়ে বহু অভিযোগ ওঠে। উগ্রবাদীদের বক্তব্য— ইসলাম শান্তির ধর্ম হলেও শান্তিরক্ষায় কখনও কখনও বলপ্রয়োগ করতে হয়। তরবারি ধারণ করতে হয়। সেক্ষেত্রে প্রশ্ন ওঠে, ‘তরবারি’ তো অস্ত্রই ! এর উত্তরে নরমপন্থী মুসলিম জানান— না, অস্ত্র নয়। এ হল বুদ্ধির তরবারি। এই বলপ্রয়োগের অর্থ, যুক্তির প্রয়োগ। 
কিন্তু আইএসের মুখপত্র পড়লেই দেখা যায়, সবই যেন রক্তে রাঙানো ! আতঙ্কে কেঁপে উঠতে হয় ! কোরান-হাদিশের শরণ নিলে কি এমন ভয়ংকর মতবাদী হওয়া যায়? প্রশ্নটা উঠছেই। 
সৌদির প্রধান মুফতি থেকে শুরু করে বাংলাদেশের লক্ষাধিক আলেম আইএসকে ‘খারিজি’ বলেই ঘোষণা করেছেন। তবে তাতেই দায়িত্ব শেষ হয়ে যায় না। আইএসের বিরুদ্ধে শামিল হতে হবে সমস্ত উদারপন্থী মুসলিম এবং অ-মুসলিমকে। সুস্থ ধর্মের নামে ঘৃণা ছড়ালে বিপদ বাড়ে বই কমে না। তাতে জঙ্গিদের হাত শক্ত হয়। নরমপন্থী মুসলিমদের কেউ কেউ ভুল পথে যেতে পারেন। এই সময়ে নরমপন্থী মুসলিমের উপরই মানসিক চাপ সবচেয়ে বেশি। চেনেন না, জানেন না, কোনওদিন চোখেও দেখেননি— এমন বীভৎস-খুনি লোকজনের ‘সমর্থক’ হিসাবে তাঁদেরকেও দাগিয়ে দেওয়া হচ্ছে। ভুললে চলবে না, এই দাগিয়ে দেওয়া ও ঘৃণা ছড়ানোর মাধ্যমে আসলে জঙ্গিদের হাতই 
শক্ত করা হচ্ছে। 
ইসলামের নানান ব্যাখ্যা কিংবা কোরান-হাদিশের পাশাপাশি বুদ্ধিবৃত্তি প্রয়োগের বহু ভাষ্য নরমপন্থীরাই বলছেন। ইসলামবিদ্বেষ দিয়ে আর যাই হোক, ইসলামের মঙ্গলসাধন করা যায় না। এখন কেউ কেউ মনে করেন যে— প্রগতির পথে, সভ্যতা, সুস্থতা এবং সমানাধিকারের পথে জঙ্গিরা যত না বাধা, তারও চেয়ে বড় বাধা নরমপন্থী মুসলিম আর তাঁদের বন্ধুরা। এঁদের সংখ্যা নাকি জঙ্গিদের চেয়েও বিপজ্জনকভাবে বেশি। আর এঁদের কারণেই নাকি জন্ম হচ্ছে সন্ত্রাসের। সেইসব তথাকথিত বোদ্ধাদের জানাতে ইচ্ছে করে, গুজরাতে উগ্র হিন্দুত্ববাদীরা যখন গণহত্যা চালিয়েছিল, তখন সভ্যতা, সুস্থতা এবং সমানাধিকারের পথে নেমেছিলেন বহু নরমপন্থী হিন্দুও। তখন তো মনে হয়নি যে, নরমপন্থা বিপদ ! বরং মনে হয়েছিল, তাঁরা বিপদের সময়ে মানুষের বন্ধু। মহাত্মা গাঁধীর মতো নরমপন্থী হিন্দু এবং আবুল কালাম আজাদের মতো নরমপন্থী মুসলিমের হাত ধরেই এ দেশের সংস্কার ঘটেছে, উন্নতি হয়েছে। এবং এটাই এ দেশের ঐতিহ্য। 
■ সুফিসাধকের এই পৃথিবীতে নরমপন্থীর অভাব নেই। ঘোলা জলে উগ্রপন্থীদের হাত শক্ত না-করে সন্ত্রাসের বিরুদ্ধে লড়াই জারি রাখাই বেশি জরুরি।
 (লেখক বেলুড় রামকৃষ্ণ মিশন বিদ্যামন্দিরে দর্শন বিভাগের প্রধান। মতামত নিজস্ব)